呢次係我第一次跟喺 Pinky the Mouse 後邊
（笑聲）
起碼講畀你知，科學係有趣嘅
科學係違背直覺嘅，令你前所未聞嘅
我接著落嚟呢十幾分鐘就係
同你講科學亦都可以拯救生命
我哋先嚟啲好消息
呢個好消息
同生物醫學研究改善咗好多個嚴重疾病
我哋就由白血病開始講
急性淋巴細胞性白血病，俗稱 ALL
係最常見嘅細路仔嘅癌症
當我仲係學生嘅時候
死亡率係大概 95%
25、30 年之後嘅今日，我哋講梗嘅係
呢種病嘅死亡率下降咗 85%
以致到每年有六千名兒童都救得返
如果你想要真係大嘅數字
我哋不妨嚟睇下心臟病嘅數字
以前，尤其是對四字頭的男性嚟講
心臟病係最犀利嘅殺手
依家，我哋睇到個數字跌咗 63%
令到每年 110 萬個心臟病人 可以救得返
好開心，愛滋病喺上個月
終於被定義為慢性病
即係話，一個人喺 20 歲時 感染到 HIV 嘅話
十幾年前會預期佢仲有
幾個禮拜、幾個月，或者幾年嘅壽命
而依家 佢嘅預期壽命已經延長到幾十年
有可能要到佢六、七十歲
先會因為其他病而去世
現時最致命嘅幾種病未來都會有發展
尤其係其中一個 你可能唔知道嘅，就係中風
呢個病同心臟病 都係呢個國家嘅頭號殺手
我哋而家知道
只要呢個病嘅病人喺病發之內三粒鐘
可以送入急症室嘅話
大概有三成嘅人 可以喺冇殘疾嘅情況下出院
呢啲非常唔簡單嘅事、或者呢啲好消息
令我哋對疾病嘅認知提高咗
從而可以提早發現、介入
提早發現、介入就係 依啲個案可以醫得好嘅原因
同時反映生物醫學研究
真係可以改變數以百萬嘅人嘅生命
但係好唔好彩，唔係全部都係好消息
我哋嚟講講另一個同自殺有關嘅故仔
咁當然啦，自殺本身唔係一種病
但佢會導致死亡
你可能冇發覺到佢有幾咁普遍
喺美國，每一年都有 38,000 宗自殺案件
亦即係話每 15 分鐘就有一單
呢個亦係 15 歲到 25 歲 年齡層嘅第三大死因
如果你知道國家嘅自殺率 比謀殺率多出一倍
同時自殺比交通事故死亡嘅人數 仲要多嘅時候
你就會知道呢件事係幾咁唔尋常
而家講到自殺
我哋就嚟講下疾病對自殺有咩影響
因為 90% 嘅自殺案件 都係同精神病有關
例如：抑鬱症、躁鬱症、精神分裂症
厭食、邊緣人格
有好多精神病都會導致自殺
而且呢啲精神病喺好早期就會出現
但係，呢啲病唔單止增加死亡風險
佢仲會增加病發風險
至於殘疾方面，你會睇到世界衛生組織
利用所謂「失能調整生命年」量度殘疾
但呢個其實只不過係
一種除咗經濟學家之外 冇人諗到嘅公式
呢條公式評估因為殘疾而造成嘅損失
正如你所見到
有 30% 嘅殘疾可以歸因於精神病
同中樞神經精神症候群
你可能覺得頭先講嘅嘢無理
我意思係話，癌症點睇 都比精神病嚴重得多
心臟病點睇都比精神病嚴重好多
但係，你可以睇到心臟病同埋癌症 喺名單度仲要排後啲
咁係因為我哋依家講梗嘅係殘疾
究竟係乜嘢令到精神病
譬如話精神分裂、躁鬱症，同埋抑鬱症
最終演變成殘疾呢？
點解佢哋喺個名單度係排第一？
咁，其實係有三個原因嘅
第一，就係佢哋非常之流行
五個人當中就有一個人 喺一生之中罹患其中一種精神病
第二，當然就係因為 當中有啲人因為個病而變咗殘疾
普遍率大概係 4% 到 5%
即二十個人當中就有一個
但係真正令到發病率咁高 令到死亡率咁高
係因為呢啲精神病喺生命好早期就出現
50% 嘅人喺 14 歲嘅時候有精神病
75% 喺 24 歲有
呢個同我哋認為導致發病同死亡嘅 癌症、心臟病、糖尿病、高血壓
——呢啲重大疾病，係好唔同
呢啲精神病確實係年輕人嘅慢性病
咁，我開頭同你哋講咗會有好消息
好明顯，呢個唔算好消息
呢個可以講係我工作裏邊 最困難嘅一部份
亦令我要好認真面對
因為我嘅工作要確保 我哋喺呢啲疾病上高有所進展
我為聯邦政府做嘢
亦即係為你哋做嘢，係你哋畀我人工
可能喺呢個時候
當你知道咗我係做咩嘅 又或者係我冇做咩嘅
你覺得你要炒我魷魚
而我係非常之明白嘅
但係，我想講，我之所以會喺呢度
就係想同你哋講
我哋對呢啲疾病嘅認知將會好唔同
今日講到嘅工作 會改變我哋對呢啲疾病嘅認知
而且既精彩，又帶嚟真正轉變
但我想講
最重要嘅改變發生喺概念上
到目前為止，我同你講嘅都係精神病
其實，「精神病」呢個詞依家已經過時
而且啲人認為無論係咩理由
用「行為疾病」嚟稱呼會比較政治正確
因為佢哋講到尾都係行為失常病
亦係精神上嘅疾病
但係我想提醒嘅係
呢兩個詞已經沿用咗一個世紀有多 其實限制咗我哋嘅發展
若然要有所發展
我哋就要將呢啲疾病諗成係腦部嘅疾病
嗱，而家你哋有啲人會諗：
「噢，天啊，又嚟啦。
我哋又要聽咩生化失調，
聽咩藥物嘅嘢，
或者聽咩簡化咗嘅概念，
按自己過去嘅經歷製作化學分子，
亦都可能借自己經驗去了解 抑鬱症或精神分裂症。」
當我哋講到大腦嘅時候
佢絕對唔係乜嘢單維度 簡單嘅嘢或者還原論
當然，呢個都係要睇下 你用咩規模、用咩範圍諗
但係呢個器官係超現實嘅複雜
而且無論你係想像緊 大腦皮質嘅一百億個神經元
又或者連接所有嘢嘅一百萬億個突觸
我哋依家先至啱啱開始知道點樣研究佢
我哋依家啱啱先開始嘗試搞清楚
我哋應該點樣理解 呢個咁複雜、負責信息處理嘅機器
同埋點樣用我哋嘅思想 去了解支持我哋有思想嘅大腦
其實進化真係同我哋開咗個大玩笑
我哋仲未有辦法自己研究返自己嘅大腦
但因為你今日會聽到嘅一啲技術
我哋終於有進展
開始將零碎嘅知識併合起嚟
你或者會覺得研究行為 或者認知能力好保險
因為你有實質嘅嘢可以觀察
而且行為同認知能力
相比起嘗試研究 呢個咁複雜、神祕嘅器官簡單得多
咁而家繼續我之前 同你哋講過嘅大腦疾病：
抑鬱症、強迫症、創傷後壓力症候群
雖然我哋未有辦法 可以深入了解呢啲病嘅病理
或者個腦點受呢啲病影響
但係我哋已經搵到一啲異常嘅神經連接
或者係患有呢啲病嘅病人 個腦嘅信息傳遞有咩差別
我哋叫呢個情況做「腦功能聯結圖譜」
你可以將「腦功能聯結圖譜」 當成係大腦嘅線路圖
我之後會再講多啲呢樣嘢
最重要嘅一點就係
當你開始研究心理病 即係五個人就有一個患上嘅病
你會發覺大腦嘅神經連接方式 可以好唔同
但係連接方式卻係有跡可尋
而且某啲連接方式就係 造成心理病嘅元兇
呢個同我哋平時認識嘅大腦疾病
例如亨丁頓舞蹈症、柏金遜症 或者阿茲海默症，有啲唔同
呢啲病之不過損壞你部份大腦皮質
但我哋而家講梗嘅問題係塞車 有時候係繞道
又或者係大腦線路本身就係咁樣連接
以至大腦本身點樣運作
如果你想嘅話，你可以攞心肌梗塞 即係心臟病
同心律不整嚟比較
心臟病表示有啲心臟組織死咗
而心律不整就係因為 心臟內部溝通有問題
令到成個器官冇辦法運作正常
兩個病都可以致命
但係，淨係得一個有著重大毛病
當我哋諗到呢啲病嘅時候
我哋不妨深入啲睇下 其中一個病，精神分裂症
因為我認為呢種病有助明白 點解要將精神病諗成係大腦疾病
精神分裂症係一種包含精神病症狀嘅病
而我哋就係用呢啲症狀去診斷呢種病
症狀可以係︰妄想症、幻覺、諗嘢有問題
同埋專注力問題
患者通常係 18 至 24 歲
呢幾張係國家心理衛生研究院嘅 Judy Rapoport 同佢啲同事
喺研究早發性精神分裂症細路仔嘅時候
掃描出嚟嘅
你可以睇到上高，紅、橙、黃嘅地方
灰色神經組織比較少
佢哋追查呢啲細路仔五年
將佢哋同同年紀嘅細路比較
你可以發現
特別喺好似背外側前額葉皮層 或者顳上回
都有大量嘅灰色神經組織損失
呢個發現好重要
如果你做研究模型嘅話，個發現好重要
如果你想將佢諗得實質啲
你可以將正常發育諗成係皮質質量減少
或者皮質灰色神經組織流失
而精神分裂就係 呢啲灰色神經組織損失得太多
當你損失到一定數量嘅時候 過咗一個點嘅時候
我哋就界定咗呢個人有呢個病
因為佢哋有幻覺同埋妄想嘅症狀
呢個係我哋可以觀察到嘅
但係，睇真啲
你會發覺佢哋已經過咗另一個臨界點
佢哋係好早期嘅時候 就過咗個大腦嘅臨界點
應該唔使等 22 或者 20 歲
而係 15 或者 16 歲嘅時候
你就可以開始睇到 大腦嘅發育軌跡已經好唔同
但行為方面就冇
點解呢個好重要呢？
第一，因為喺腦疾病病人當中
行為會係最遲受到影響嘅一樣嘢
我哋從阿茲海默症、柏金遜症 亨丁頓舞蹈症知道
大腦疾病要起碼有十年長 行為先至會有變化
我哋而家所用嘅工具 可以畀我哋提早好多偵測到腦嘅變化
早到喺症狀出現之前就偵測得到
但係最重要嘅 我哋返返去我哋一開始嗰度
醫學界嘅好消息就係提早發現、介入
如果我哋等到心臟病發個陣時先救
我哋呢個國家就會有 110 萬條生命白白冇咗
呢個就正正係我哋而家所做嘅嘢
因為我哋認為一個人 只要有是旦一種呢啲腦疾病
就會有行為障礙症
我哋只能夠等到行為徵狀 出咗嚟先做到嘢
所以呢樣唔係提早偵測或者介入
我想講嘅係 我哋仲未完全準備好咁樣做
我哋冇全部嘅知識
我哋甚至乎唔知道個工具會係咩
亦都唔知道喺每一個案件中 我哋應該準確搵咩嘢
先至可以喺行為症狀浮現之前 就可以知道一個人有心理病
但係，頭先講到嘅嘢 提示咗我哋應該點樣去諗
同埋應該點樣走
我哋會不會好快就會到嗰度？
我認為呢樣嘢 喺未來幾年係會發生嘅
但係，喺我結束之前，我想引用
一個就著觀念轉變同埋科技進步 諗咗好多嘢嘅人
講到呢樣嘢會點發生，佢就係蓋茨︰
「我哋永遠都高估咗 未來兩年會發生嘅變化
並且低估咗未來十年會發生嘅變化。」
多謝大家
（掌聲）